**Kis mennyiségben, saját fogyasztásra szánt zöldség- és gyümölcsfélék behozhatóak hazánkba**

**A magyar szakminisztériumok döntése alapján 5 kg alatti, illetve 1 darabos mennyiségnél nem kell növényegészségügyi bizonyítvány a személyes fogyasztásra szánt zöldség- és gyümölcsfélék behozatalához. Az intézkedés kizárólag az utazók poggyászában érkező árukra és csak magyarországi határátlépés esetén érvényes addig, amíg az EU Bizottsága megállapítja a vonatkozó küszöbértéket.**

A növényegészségügyi rendelkezésekkel érintett növények, növényi termékek köre három csoportra osztható: behozni tilos, növényegészségügyi bizonyítvány köteles, illetve ezen okmány kötelezettsége alól mentes.

***Növénynek minősül*** *minden vetőmag, növényi szaporítóanyag, már elültetett növény vagy ültetésre, szaporításra alkalmas növényi rész, minden termés, minden élő növényi rész (pl.: vágott virág, levél- és gyökérzöldségek, leveles ágak – koszorú – kivágott fenyőfa, stb).*

Az egyes növények, növényi termékek besorolását az Európai Bizottság 2019/2072/EU számú rendeletének mellékletei tartalmazzák. Öt növény termésénél – mennyiségtől függetlenül – nincs szükség növényegészségügyi bizonyítványra. Ezek az **ananász, a banán, a datolya, a durián és a kókusz.**

Az Európai Bizottság a személyes poggyászban érkező áruk növényegészségügyi bizonyítvány kötelezettsége kapcsán még nem állapított meg küszöbértéket. Emiatt a továbbra is hatályban maradó egyes rendelkezések alapján az Agrárminisztérium, a Miniszterelnökség és a Pénzügyminisztérium egységes módon meghatározott egy **„kis mennyiség”-**et, mely esetben **az érintett áruknak nem kell növényegészségügyi bizonyítvánnyal rendelkezniük a behozatalhoz.** „Kis mennyiség” alatt a termések és a fogyasztható növényi részek 5 kg-ot, illetve az egy darabot meg nem haladó **személyes fogyasztásra** szánt, tapadó talajjal nem szennyezett mennyisége értendő.

A kis mennyiség meghatározása az ellenőrzésekkor egyedileg, becslés alapján történik. Fontos, hogy mivel ez egy hazai eljárás, így csak Magyarország határain érvényes visszavonásig. Amennyiben ugyanis az EU Bizottsága megállapít küszöbértéket, vagy megszünteti a jogszabályok ilyen irányú értelmezhetőségét, a hazai eljárást vissza kell vonni.

A kis mennyiség nem alkalmazható azon növények, növényi termékek esetében, amelyek nem fogyaszthatóak el! Így különösen a vetőmagokra, élő növényekre, élő, zöld növényi részeket tartalmazó koszorúkra, virágcsokrokra stb.

Fontos kiemelni, hogy a citrusfélék leveles termése (levél nélkül nem tilos), a szőlő étkezésre szánt nyers levele, valamint a talaj egyetlen harmadik országból sem hozható be az Európai Unióba. Ennek értelmében a gyökérzöldségeket (pl. sárgarépa) és más talajjal érintkező terméseket csak attól megtisztítva lehet behozni kis mennyiségben növényegészségügyi bizonyítvány nélkül. A burgonya a növényi károsítók szempontjából az egyik legkockázatosabb növény, így a legtöbb harmadik országból tilos behozni az EU területére. Ezért a burgonya esetében nem alkalmazható a kis mennyiség.

A növényegészségügyi rendelkezések nem vonatkoznak a fagyasztott, megfelelően szárított vagy aszalt, a befőzéssel, savanyítással vagy egyéb módon tartósított termésekre és egyéb, fogyasztásra szánt növényi részekre. Ezek tehát személyes fogyasztásra továbbra is behozhatóak.

2019. december 18.

Nemzeti Élelmiszerlánc-biztonsági Hivatal